Ego Mathildis comitissa Nivernensis: notum facimus universis presentes litteras inspecturis, quod quum nos viris religiosis Fratribus de Ordine predicatorum concessimus, ut eis liceret in civitate Autissiodorensi aliquam domum sui ordinis construere et habere, et ipsi inter alia loca civitatis domum quandam cum propria virorum venerandorum decani et capituli Autissiodorensis, sitam ad portam S. Juliani infra muros civitatis, que fuit Bernardi Porcelli ad domum sui Ordinis edificandam aptam et congruam invenissent, dicti decanus et capitulum ad instantiam nobilis mulieris Amicie relicte bone memorie Galteri de Joigniaco, et Galtierii filii eorumdem, predictam domum suam cum proprisia memoratis Fratribus concesserunt, sicut per eorumdem decani et capituli litteras nobis constituit evidenter. Quia vero dicti Amicia et Galtherus attendebant quod dicta domus dictorum decani et capituli eisdem decano et capitulo in redditibus et proventibus valebat annuatim quindecim libras Turonenses, ipsis dictis decano et capitulo dederunt et assignaverunt quindecim libras annui redditus in redditibus villa sue de Nannaio, Autissiodorensis diecesis, reddendas annis singulis apud Autissiodorum in festo B. Andree apostoli, obligantes specialiter villam ipsam et omnes redditus predicte ville pro quindecim libris dictis loco et tempore solvendis. Nos autem, de cujus feodo predicta villa de Nannaio movet, predictas concessionem et assignationem voluimus, concedimus et laudamus, et nobili viro Guidone marito nostro in transmarinis partibus existente, et nobis in ejus absentia totius comitatus administrationem gerente, presentes litteras sigillo nostro ad petitionem dictorum Amicie et Galtheri sigillatas tradidimus decano et capitulo supradictis, in cujus testimonium scripsimus. Actum anno Domini millesimo ducentesimo quadragesimo primo, mense maio.